2020. gada 25. martā Rīkojums Nr. 120

Rīgā (prot. Nr. 17 28. §)

**Par valsts akciju sabiedrības "Latvijas gaisa satiksme"** **pamatkapitāla palielināšanu**

1. Atbalstīt valsts akciju sabiedrības "Latvijas gaisa satiksme" (turpmāk – sabiedrība) pamatkapitāla palielināšanu, ieguldot tajā finanšu līdzekļus 6 000 000 *euro* apmērā, lai nodrošinātu ekonomiskās krīzes pārvarēšanu un ekonomiskās situācijas stabilizēšanu nozarē.

2. Finanšu ministrijai, pamatojoties uz Likuma par budžetu un finanšu vadību 34.1 panta otro daļu, palielināt apropriāciju Satiksmes ministrijas programmā 97.00.00 "Nozaru vadība un politikas plānošana" šā rīkojuma 1. punktā minētajā apmērā resursiem no dotācijas no vispārējiem ieņēmumiem un paredzēt apropriāciju kategorijā "Akcijas un cita līdzdalība komersantu pašu kapitālā" sabiedrības pamatkapitāla palielināšanai.

3. Finanšu ministram normatīvajos aktos noteiktajā kārtībā informēt Saeimu par šā rīkojuma 2. punktā minēto apropriācijas palielināšanu un pēc Saeimas atļaujas saņemšanas veikt apropriācijas palielināšanu.

4. Satiksmes ministrijai veikt šā rīkojuma 2. punktā minēto pamatkapitāla palielināšanu pēc šā rīkojuma 3. punktā minētās atļaujas saņemšanas.

Ministru prezidents A. K. Kariņš

Satiksmes ministrs T. Linkaits